b'\n_START_ARTICLE_\nVytautas Abaris\n_START_SECTION_\nBiografija\n_START_PARAGRAPH_\n1960\xe2\x80\x931967 m. choro dirigavimo mok\xc4\x97si Vilniaus M. K. \xc4\x8ciurlionio vidurin\xc4\x97je meno mokykloje (d\xc4\x97st. B. Navalinskait\xc4\x97). 1979 m. baig\xc4\x97 Lietuvos valstybin\xc4\x99 konservatorij\xc4\x85 (prof. K. Kavecko choro dirigavimo klas\xc4\x97)._NEWLINE_1971\xe2\x80\x931988 m. Lietuvos vidaus reikal\xc5\xb3 ministerijos vyr\xc5\xb3 choro \xe2\x80\x9eSakalas\xe2\x80\x9c chormeisteris \xe2\x80\x93 koncertmeisteris. Daug prisid\xc4\x97jo rengdamas programas choro koncertams Lietuvoje ir u\xc5\xbesienyje, darant fondinius \xc4\xafra\xc5\xa1us Lietuvos radijui ir televizijai; jo d\xc4\x97ka choras peln\xc4\x97 laureat\xc5\xb3 vardus ir prizus Stasio \xc5\xa0imkaus chor\xc5\xb3 konkursuose Klaip\xc4\x97doje ir Liaudies dain\xc5\xb3 festivaliuose Panev\xc4\x97\xc5\xbeyje, respublikin\xc4\x97se dain\xc5\xb3 \xc5\xa1vent\xc4\x97se ir chor\xc5\xb3 s\xc4\x85skryd\xc5\xbeiuose. 1974\xe2\x80\x931977 m. Respublikini\xc5\xb3 profs\xc4\x85jung\xc5\xb3 kult\xc5\xabros r\xc5\xabm\xc5\xb3 mi\xc5\xa1riojo choro chormeisteris \xe2\x80\x93 koncertmeisteris, 1977\xe2\x80\x931981 m. r\xc5\xabm\xc5\xb3 moter\xc5\xb3 vokalinio ansamblio \xe2\x80\x9eLyra\xe2\x80\x9c koncertmeisteris._NEWLINE_1978\xe2\x80\x931983 m. Lietuvos valstybin\xc4\x97s konservatorijos Choro dirigavimo katedros koncertmeisteris, 1983\xe2\x80\x931984 m. Vilniaus valstybinio universiteto vyr\xc5\xb3 choro chormeisteris \xe2\x80\x93 koncertmeisteris, 1984\xe2\x80\x931993 m. universiteto student\xc5\xb3 dain\xc5\xb3 ir \xc5\xa1oki\xc5\xb3 ansamblio choro vadovas. Per tuos metus ansamblis koncertavo Lietuvoje, Vokietijoje, Lenkijoje, Bulgarijoje, JAV, Kanadoje, Brazilijoje, Argentinoje, Urugvajuje, Pranc\xc5\xabzijoje, Italijoje._NEWLINE_1991 m. baland\xc5\xbeio 7 d. Vilniaus Arkikatedroje Bazilikoje universiteto choras, solistai ir vargonininkas B. Vasiliauskas pirm\xc4\x85 kart\xc4\x85 Lietuvoje atliko A. Stankevi\xc4\x8diaus kantat\xc4\x85 \xe2\x80\x9eKry\xc5\xbei\xc5\xb3 ir R\xc5\xabpintoj\xc4\x97li\xc5\xb3 Lietuva". Nuo 1993 m. Vilniaus 2-osios vaik\xc5\xb3 muzikos mokyklos vyresnysis mokytojas, jaunu\xc4\x8di\xc5\xb3 ir jauni\xc5\xb3 chor\xc5\xb3 akompaniatorius, nuo 1996 m. Lietuvos karo akademijos vyr\xc5\xb3 choro chormeisteris \xe2\x80\x93 koncertmeisteris._NEWLINE_V. Abaris 1988 m. Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97s \xe2\x80\x9eGaudeamus-X" Vilniuje, 1990 m. Lietuvos tautin\xc4\x97s dain\xc5\xb3 \xc5\xa1vent\xc4\x97s Ansambli\xc5\xb3 vakaro ir 1991 m. Pasaulio lietuvi\xc5\xb3 sporto \xc5\xbeaidyni\xc5\xb3 u\xc5\xbedarymo koncerto Vilniaus Kaln\xc5\xb3 parke dirigentas, respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas ir dirigent\xc5\xb3 asistentas, daugelio chor\xc5\xb3, vokalini\xc5\xb3 ansambli\xc5\xb3 ir solist\xc5\xb3 koncertmeisteris.'